ក្រសួងសង្គមកិច្ច និងយុវនីតិសម្បទា: បេសកកម្ម

បេសកកម្ម 

ក្រសួង​សង្គមកិច្ច អតីតយុទ្ធជន និង​យុវនីតិសម្បទា (Ministry of Social Affairs, Veterans and Youth Rehabilitation) បាន​បង្កើត​តាម​ព្រះ​រាជក្រម​លេខ នស/រកត/០១០៥/០០១ ចុះ​ថ្ងៃ​ទី ១៧ ខែ មករា ឆ្នាំ ២០០៥ និង​អនុក្រឹត្យ​លេខ ៥៤ អនក្រ.បក ចុះ​ថ្ងៃ​ទី ២៤ ខែ មីនា ឆ្នា ២០១១ ស្តី​ពី​ការ​រៀបចំ និង​ការ​ប្រព្រឹត្ត​ទៅ​របស់​ក្រសួង​សង្គមកិច្ច អតីតយុទ្ធជន និង​យុវនីតិសម្បទា ។

ក្រសួង​សង្គមកិច្ច អតីតយុទ្ធជន និង​យុវនីតិសម្បទា ត្រូវ​បាន​រាជរដ្ឋាភិបាល​កម្ពុជា ប្រគល់​បេសកកម្ម​ឲ្យ​ដឹកនាំ​គ្រប់គ្រង​វិស័យ​សង្គមកិច្ច អតីតយុទ្ធជន និង​យុវនីតិសម្បទា នៃ​ព្រះរាជាណាចក្រ​កម្ពុជា ៖

ក. វិស័យ​សង្គមកិច្ច

- រៀបចំ​គោលនយោបាយ និង​ដឹកនាំ គ្រប់គ្រង​រាល់​សេវា​សង្គមកិច្ច​របស់​រដ្ឋ ដើម្បី​ជួយ​ដល់​ប្រភេទ​ជន​ងាយរង​គ្រោះ​និង​ជន​ក្រីក្រ ជា​អាទិ៍ ជន​ចាស់​ជរា​គ្មាន​ទីពឹង ជន​ពិការ ជន​រស់​នៅ​តាម​ចិញ្ចើម​ថ្នល់ កុមារ​កំព្រា កុមារ​តាម​ចិញ្ចើម​ថ្នល់ ស្រី​ពេស្យា ជន​ដែល​ផ្ទុក​មេរោគ​អេដស៍/ជំងឺ​អេដស៍​និង​មាន​មេរោគ​ឆ្លង​កាចសាហាវ ជន​ក្រីក្រ​ជួប​ការ​លំបាក​ជាង​គេ​ក្នុង​សង្គម ។

- រៀបចំ​អនុវត្ត​គោលនយោបាយ​ស្តីពី​គ្រួសារ ជន​ចាស់ជរា ។

- រៀបចំ​លិខិត​បទដ្ឋាន​និង​គ្រប់គ្រង​ការងារ​សុំ​កូន​ទៅ​ចិញ្ចឹម​នៅ​ក្នុង​និង​ក្រៅ​ប្រទេស ។

- រៀបចំ​សេវា​សង្គមកិច្ច ដើម្បី​ថែរក្សា ការពារ និង​អប់រំ កុមារ​កំព្រា កុមារ​រង​គ្រោះ​ដោយ​អំពើ​ជួញដូរ ដោយ​ជំងឺ​អេដស៍ កុមារ​ពិការ និង​ចិញ្ចឹម​បីបាច់​ថែរក្សា​​ទារក​ដែល​ត្រូវ​គេ​បោះបង់​ចោល​ ។

- រៀបចំ​គោលការណ៍​គាំពារ​ជន​ពិការ អនុវត្ត​ការងារ​ស្តារ​លទ្ធភាព​ពលកម្ម បង្ក​លក្ខណៈ​ខាង​ជីវភាព​រស់​នៅ​ដល់​ជនពិការ​គ្រប់​ប្រភេទ ។

- សហការ​ជាមួយ​ស្ថាប័ន​ពាក់ព័ន្ធ​ចាត់វិធានការ​ផ្លូវ​ច្បាប់​ក្នុង​ការ​ទប់ស្កាត់​អំពើ​ពេស្យា ការ​ជួញដូរ​មនុស្ស ការ​រំលោភ​ផ្លូវ​ភេទ​លើ​កុមារ ការ​ប្រយុទ្ធ​ប្រឆាំង​នឹង​ជំងឺ​អេដស៍ ។

- សហការ​ជាមួយ​ស្ថាប័ន​ពាក់ព័ន្ធ ជួយ​ដល់​ជនរង​គ្រោះ​ដោយ​ភយន្តរាយ​ផ្សេងៗ មាន​គ្រោះថ្នាក់​ធម្មជាតិ និង​គ្រោះថ្នាំក់​ផ្សេងៗ​ទៀត ។

- សហការ​ជាមួយ​ស្ថាប័ន​និង​អង្គការ​ពាក់ព័ន្ធ​នឹង​ការ​អនុវត្ត​សិទ្ធិកុមារ ។

- គ្រប់គ្រង​របប​សោធននិវត្តន៍​និង​សោធន​បាត់បង់​សម្បទា​វិជ្ជាជីវៈ សម្រាប់​មន្ត្រី​រាជការ តាម​ការ​កំណត់​របស់​ច្បាប់​ស្តី​ពី​សហលក្ខន្តិកៈ​មន្ត្រី​រាជការ​ស៊ីវិល ដែល​កំពុង​បំពេញ​ភារកិច្ច ។

- គ្រប់គ្រង​របប​ធានា​រ៉ាប់រង​សង្គម ដល់​កូន​កំព្រា​ពី​សព​មន្ត្រី​រាជការ ។

- ដឹកនាំ​គ្រប់គ្រង និង​សហការ​ជាដៃគូ​ជាមួយ​អង្គការ​មិន​មែន​រដ្ឋាភិបាល អង្គការ​ជាតិ អន្តរជាតិ ដែល​ធ្វើ​សកម្មភាព​លើ​វិស័យ​សង្គមកិច្ច ជា​អាទិ៍ ការ​ផ្តល់​ព័ត៌មាន ការ​ប្រាប់​បង្ហាញ ការ​ណែនាំ និង​ការ​ផ្តល់​សេវា សង្គមកិច្ច​នានា ។

- បំផុស​ការ​ចូលរួម​សកម្មភាព​សាមគ្គីធម៌​សង្គម លើក​ទឹកចិត្ត និង​ធ្វើ​ជា​ដៃគូ​ជាមួយ​អង្គការ​មនុស្សធម៌ សហគមន៍​មូលដ្ឋាន ក្នុង​ការ​បង្កើត​មូលនិធិ​ទ្រទ្រង់​ដល់​សេវា​សង្គមកិច្ច​នានា ដើម្បី​ជួយ​ដល់​ជន​ងាយ​រង​គ្រោះ​គ្រប់​ប្រភេទ ។

ខ. វិស័យ​អតីតយុទ្ធជន

- រៀបចំ​ដាក់​ឲ្យ​ដំណើរការ​ សម្របសម្រួល​គោលនយោបាយ​ជាតិ​ស្តី​ពី​អតីតយុទ្ធជន ។

- រៀបចំ​បញ្ចូល​អតីតយុទ្ធជន​និង​គ្រួសារ​ទៅ​ក្នុង​សហគមន៍ ដោយ​លើក​កម្ពស់​ស្ថានភាព​រស់​នៅ​ឲ្យ​បាន​ល្អ​ប្រសើរ​និង​គ្មាន​ការ​រើស​អើង តាម​រយៈ​ការ​បណ្ដុះបណ្តាល​វិជ្ជាជីវៈ ការ​ដោះស្រាយ​ការងារ​ធ្វើ និង​បង្កើត​មុខ​របរ ។

- លើក​គោលការណ៍​អប់រំ​ណែនាំ​អតីតយុទ្ធជន ឲ្យ​យល់​ពី​តម្លៃ​កាតព្វកិច្ច តួនាទី​ក្នុង​គ្រួសារ សហគមន៍ និង​សង្គម​ដើម្បី​ទទួល​បាន​ការ​អភិវឌ្ឍ ។

- គ្រប់គ្រង​របប​សោធននិវត្តន៍ និង​សោធន​បាត់បង់​សមត្ថភាព​ការងារ​សម្រាប់​យោធិន​នៃ​កង​យោធពលខេមរភូមិន្ទ​តាម​ការ​កំណត់​របស់​ច្បាប់​ស្តី​ពី​របប​សោធននិវត្តន៍ និង​សោធន​បាត់បង់សមត្ថភាព​ការងារ ចំពោះ​យោធិន​នៃ​កង​យោធពលខេមរភូមិន្ទ ។

- គ្រប់គ្រង​និង​ដោះស្រាយ​គោលនយោបាយ​ជូន​ជនពលី មរណៈ បង្ក​ស្លាប់ បាត់​ខ្លួន ពិការ​និង​គ្រួសារ​នៃ​កង​យោធពលខេមរភូមិន្ទ​ កង​កម្លាំង​នគរបាល​ជាតិ មន្ត្រី​រាជការ​ស៊ីវិល កង​សេនាជន កង​ជីវពល​ដែល​បាន​បូជា​ជីវិត​ដើម្បី​ប្រទេស​ជាតិ ។

គ. វិស័យ​យុវនីតិសម្បទា

- គ្រប់គ្រង​ក្មេង​ពី​អាយុ ៧ ឆ្នាំ ដល់​ក្រោម ១៨ ឆ្នាំ ដែល​បាន​ប្រព្រឹត្ត​បទល្មើស ពាល​អនាថា អបាយមុខ ក្នុង​ទូទាំង​ប្រទេស និង​មាន​តួនាទី​កែប្រែ អប់រំ ដើម្បី​ឲ្យ​ក្លាយ​ទៅ​ជា​ពលរដ្ឋ​ល្អ ។

- បង្កើត​មណ្ឌល​ទទួល​អប់រំ​កុមារ​តាម​ការ​ចាំបាច់ ដើម្បី​ទទួល​យក​កុមារ​ដែល​បាន​ប្រព្រឹត្ត​អំពើ​ខុស​ឆ្គង​មក​គ្រប់គ្រង អប់រំ និង​បណ្តុះបណ្តាល ។

- សហការ​ជាមួយ​ក្រសួង ស្ថាប័ន​ពាក់ព័ន្ធ អង្គការ​ជាតិ អន្តរជាតិ បង្កើត​កម្មវិធី​អប់រំ បណ្តុះបណ្តាល​អនីតិជន ។

- សហការ​ជាមួយ​ស្ថាប័ន​ពាក់ព័ន្ធ រៀបចំ​បណ្តុះបណ្តាល​វិជ្ជាជីវៈ​ដល់​ទណ្ឌិត​តាម​ពន្ធនាគារ ។

- កសាង​ច្បាប់ លិខិត​បទដ្ឋាន​ពាក់ព័ន្ធ​ទៅ​នឹង​ការ​គ្រប់គ្រង​វិស័យ​យុវនីតិសម្បទា ។

- បង្កើត​និង​គ្រប់គ្រង​មណ្ឌល​ស្តារនីតិសម្បទា​អ្នកញៀន​គ្រឿង​ញៀន និង​សមាហរណកម្ម​ជនរងគ្រោះ​ទាំង​នោះ​ទៅ​ក្នុង​សហគមន៍ ។